หุ้นกลุ่ม “พี่ปอ” (PTT)
ล่าสุด มีประเด็นน่าสนใจจากหุ้นกลุ่ม ปตท. หรือ PTT
7 ต.ค. 2562

ลูบคมตลาดทุน : ธนะชัย ณ นคร
ล่าสุด มีประเด็นน่าสนใจจากหุ้นกลุ่ม ปตท. หรือ PTT
ข้อมูลมาจากงาน PTT Group Dinner Talk ที่จัดโดย บล.บัวหลวง
งานนี้มีผู้บริหารระดับสูงของกลุ่ม ปตท. มากันพร้อมหน้าทั้งจาก PTT, PTTEP, TOP, IRPC, GPSC, และ PTTGC เพื่อมาให้ข้อมูลกับนักลงทุนในประเทศ
บรรดาผู้บริหารต่างกล่าวถึงทิศทางและกลยุทธ์ที่ชัดเจนสำหรับการเติบโต
ทั้งจากปัจจัยภายนอก และปัจจัยภายใน
ผู้บริหาร ปตท. หรือ PTT ยืนยันถึงกลยุทธ์ 3 เสาหลักของกลุ่ม
ประกอบด้วย “Do now”, “Decide now”, และ “Design now”
ทั้ง 3 เสาหลักจะรับประกันความยั่งยืนของกลุ่ม PTT ในระยะยาว ซึ่งจะช่วยให้ทั้งกลุ่มฯ ได้แสวงหาโอกาสใหม่ ๆ ครับ
ขณะเดียวกันก็พร้อมรับมือกับความท้าทายในตลาดพลังงาน
ผู้บริหาร ปตท. บอกครับว่า จะเสริมสร้างความแข็งแกร่งให้แก่ธุรกิจที่มีอยู่ในปัจจุบันจากการเพิ่มประสิทธิภาพ, การปรับ
ลดต้นทุน และการนำระบบดิจิทัลเข้ามาใช้
ทางกลุ่มฯ จะมุ่งเน้นการเติบโตในธุรกิจก๊าซ, ธุรกิจที่เกี่ยวข้องกับไฟฟ้า, ธุรกิจโครงสร้างพื้นฐาน
และธุรกิจปิโตรเคมีปลายน้ำ
ภายใต้กลยุทธ์การเติบโตหลัก และโอกาสการลงทุนจากภายในกิจการนั้น  PTT จะยังคงขยาย “ธุรกิจก๊าซ” ซึ่งเป็นธุรกิจหลักและโครงการโครงสร้างพื้นฐานภาครัฐ
โดยเฉพาะอย่างยิ่งใน “ธุรกิจโลจิสติกส์” ของ PTTEP
วิธีการนั้น จะเน้นการเติบโตจากภายในผ่านโครงการลงทุนในประเทศไทย, เมียนมา และมาเลเซีย
ทั้งหมดนี้อยู่ภายใต้กลยุทธ์ที่เรียกว่า “Coming Home”
มาดู TOP กันบ้าง
TOP อยู่ในระหว่างลงทุนในการ “ขยายโรงกลั่น” และเพิ่มประสิทธิภาพในโครงการ CFP
โดยจะเพิ่มความสามารถในการแข่งขันและความสามารถในการปรับ “ผลิตภัณฑ์ที่มีมูลค่าต่ำ” มาเป็น “ผลิตภัณฑ์ที่มีมูลค่าสูง” และการขยายธุรกิจปิโตรเคมี
IRPC จะลงทุนในโครงการอะโรเมติกส์คอมเพล็กซ์แห่งใหม่และขยายธุรกิจปลายน้ำ
เช่น ผลิตภัณฑ์ปิโตรเคมีที่มีมูลค่าสูง และผลิตภัณฑ์ปิโตรเคมีพิเศษ
GPSC ได้แรงหนุนการเติบโตจาก 1.ผลประโยชน์ร่วมจากการเข้าซื้อ GLOW
2.กำลังการผลิตที่เติบโตจากอุปสงค์ที่เติบโตของกลุ่ม PTT
และ 3.ธุรกิจใหม่ เช่น ระบบกักเก็บพลังงาน และธุรกิจพลังงานอัจฉริยะ
PTTGC จะเน้นไปยังกลยุทธ์หลัก 3 ทิศทาง คือ Step Change เป็นการขยายธุรกิจปิโตรเคมีปลายน้ำ
Step Out หรือการแสวงหาบ้านหลังที่ 2
และ Step Up หรือเศรษฐกิจหมุนเวียน
เป้าหมายนั้น เพื่อการเติบโตในระยะยาวอย่างยั่งยืน
ส่วนแผนการของ PTT ในการนำ PTTOR เข้าจดทะเบียนในตลาดหลักทรัพย์ฯ อยู่ระหว่างดำเนินการ
ทว่าผู้บริหารปฏิเสธที่จะระบุกรอบเวลาสำหรับการทำ IPO
สรุปสาระสำคัญของหุ้นกลุ่มพี่ปอ
“พี่เทพ” PTTEP กำลังแสวงหาโอกาส “การเข้าซื้อสินทรัพย์” ซึ่งเป็นแหล่งก๊าซในพื้นที่เดียวกันกับโครงการเดิมที่ผลิตอยู่
ส่วน TOP ไม่ได้มุ่งเน้นการเข้าซื้อกิจการในขณะนี้ เพราะจะเน้นไปที่ “การเติบโตจากสินทรัพย์เดิมที่มีอยู่”
แต่ TOP กำลังพิจารณาที่จะ “ขายสินทรัพย์” ที่ผลประกอบการไม่ดี
IRPC กำลังมองหาโอกาสเข้าซื้อสินทรัพย์ผลิตภัณฑ์ปิโตรเคมีชนิดพิเศษ
PTTGC แสวงหาสินทรัพย์ที่มีศักยภาพ
ขณะที่ GPSC จะได้มุมมองเชิงบวก เกี่ยวกับการเข้าซื้อ GLOW เนื่องจากมีศักยภาพในการสร้างผลประโยชน์ร่วมกันเพิ่มเติมในอนาคต